BCP เล็งเลื่อนส่งบ.ย่อย “BBGI” เข้าเทรดไปปี 62 หวั่นตลาดฯผันผวนทำหุ้น IPO ซบเซา
BCP ส่งสัญญานเลื่อนส่งบ.ย่อย "BBGI" เข้าตลาดหุ้นไปปี 62 หวั่นภาวะผันผวนทำไอพีโอซบเซา
17 ส.ค. 2561

นายชัยวัฒน์ โควาวิสารัช ประธานเจ้าหน้าที่บริหารและกรรมการผู้จัดการใหญ่ บริษัท บางจาก คอร์ปอเรชั่น จำกัด (มหาชน) หรือ BCP เปิดเผยว่า บริษัทอาจตัดสินใจเลื่อนนำบริษัทย่อย คือ บริษัท บีบีจีไอ จำกัด (มหาชน) หรือ BBGI ซึ่งดำเนินธุรกิจผลิตภัณฑ์ชีวภาพ เข้าจดทะเบียนในตลาดหลักทรัพย์แห่งประเทศไทย (ตลท.) ไปเป็นต้นปี 62 จากเดิมที่คาดว่าจะเข้าจดทะเบียนได้ในช่วงปลายไตรมาส 3/61 หรือต้นไตรมาส 4/61 เนื่องจากภาวะตลาดหุ้นยังมีความผันผวนค่อนข้างสูง จากปัจจัยภายนอกที่กดดันอย่างต่อเนื่อง ทั้งสงครามการค้าระหว่างสหรัฐและจีน และวิกฤติค่าเงินตุรกี ซึ่งส่งผลกระทบต่อตลาดหุ้นในภูมิภาครวมถึงตลาดหุ้นไทย
“บริษัทขอรอดูจังหวะที่เหมาะสมในการนำ BBGI เข้าจดทะเบียนฯก่อน แต่อย่างไรก็ตามหากตลาดหุ้นไทยกลับเข้าสู่ภาวะปกติ ก็จะนำบริษัทย่อยเข้าจดทะเบียนฯ ตามแผนเดิมที่กำหนดไว้” นายชัยวัฒน์ กล่าว
สำหรับผลประกอบการในปีนี้ BCP ยังคงเป้าหมายกำไรสุทธิใกล้เคียงกับปีก่อนที่มีกำไร 5.78 พันล้านบาท โดยในครึ่งปีหลังนี้โรงกลั่นสามารถกลับมาเดินเครื่องได้เต็มกำลังการผลิต หลังปิดซ่อมบำรุงไป 45 วันในช่วงไตรมาส 2/61 ทำให้ปริมาณการกลั่นลดเหลือราว 6 หมื่นบาร์เรล/วัน แต่หลังจากกลับมากลั่นได้ตามปกติทำให้ปริมาณการกลั่นเพิ่มขึ้นมาเป็น 1.2 แสนบาร์เรล/วัน